
A számismeret mérése adj-x-tárgyat feladattal

A kognitív fejlődéspszichológia számára mind a mai napig tartó kérdésként merül fel, hogy a gyerekek hogyan értik meg a számokat. Ehhez kapcsolódóan az sem volt egyértelmű, hogy milyen módszerrel lehet kimutatni a gyerekek korai számtudását. Korábban Gelman és Gallistel (1978) vizsgálatában a tárgyszámolás nevű feladatban a gyerekeknek különböző tárgyakat kellett megszámolniuk. A helyes teljesítmény szerintük azt mutatja, hogy a gyerekek érthetik, a számhasználatot támogató alapelveket. A szakirodalom mai állása alapján azonban a tárgyszámolás feladat felülmér. Ehelyett a számok megértése az Adj x tárgyat feladattal mérhető, amely Wynn (1990, 1992) vizsgálatai alapján vált elterjedté. Wynn a feladattal mérve megállapította, hogy a kis számok elsajátítása lassan, egymás után történik, az első 3 szám megtanulása akár egy évig is elhúzódhat, majd a négy elsajátítása után áttörés tapasztalható, amikor a gyerekek koncepcionálisan megértik a számosság fogalmát, vagy másként megfogalmazva a számok kardinális jelentését. Wynn az említett fejlődési mintázatot úgy állapította meg, hogy nem mérte az 5 fölötti számtudó gyerekeket, és később a szakirodalomban is elméletvezérelten a Wynn által felállított kritériumok alapján mérték a gyerekek számtudását. Ezáltal nem lehet tudni, hogy a 4 fölötti számmegértés hogyan zajlik pontosan. Legutóbbi vizsgálataink azonban azt jelezték, hogy az Adj x tárgyat feladattal mérve megfigyelhetőek 5-, 6- és még nagyobb érték-tudók.
Azért, hogy megvizsgáljuk, hogy a 4 fölött elakadó gyerekek alhalmaz-ismerők vagy kardinalitás elv tudók, vizsgálatunkban 3-4 éves gyerekek fejlődését követtük az Adj x tárgyat feladat segítségével. Az eredményeink alapján a 4 utáni minőségi változás látható, de a korábbiaktól eltérően több 4 és 5 tudó gyereket is találtunk a mintában. Konklúzióként azt mondhatjuk, hogy a Wynn által leírt 4 utáni áttörés létezik, de ez a Wynn által leírt adatokból nem következik, ott egy hibás érvelés alapján levont helyes következtetés látható.



